Mnr. Regardt Kleingeld, leerkrag en rugby-breier van Die Hoërskool Ben Vorster, is ook ‘n kranige rugbyskeidsregter verbonde aan die Limpopo Skeidsregters Vereniging.
Mnr. Kleingeld is onlangs as die nuwe Ondervoorsitter van dié Skeidsregters Vereniging aangewys. Daarbenewens sal hy ook die hoof bied oor die afrigting en evaluering van Limpopo se bestaande- en nuwe aspirante skeidsregters.
“In 2009, as agsteman vir Pukke (Noord-Wes Universiteit), het hy ‘n besering opgedoen wat my loopbaan as speler kortgeknip het. Ek wou egter by rugby betrokke bly en het my fokus na skeidsregting gerig”, het Kleingeld gesê.
In 2010 het hy, toe ‘n onderwyser by die Hoërskool Pietersburg, aangesluit by die Limpopo Skeidsregters Vereniging in Polokwane. Dit het hom nie lank geneem om sy voete as skeidsregter te vind nie, en ook te danke aan sy passie vir rugby het hy hom as ‘n eerste liga skeidsregter bekwaam.
Kleingeld het hom stelselmatig in Limpopo as een van die voorste, oftewel top vier, fluitjieblasers gevestig.
“Ek sal graag die fluit wil blaas tot ek my 33-jarige ouderdomkerf bereik het. Daarna sal ek graag wil mik om vir die afrigting en verrigting van Suid-Afrikaanse Rugby skeidsregters verantwoordelik te wees. Ek wil nie ouer as 33-jarige ouderdom blaas nie”, het Kleingeld gesê.
Volgens Kleingeld is sekerlik een van die moeilikste van skeidsregting om regverdig te wees en veral ondersteuners gelukkig te hou.
Kleingeld sê “Daar is al op my geskree en ek is al gedreig. As “blaser” is dit die beste om jouself by die wedstryd en die reëls van die spel te bepaal sonder om mense se skellery kop toe te neem”.
“Ek erken indien ek ‘n fout begaan het. Ek glo skeidsregters, wat sy foute erken, sal op die einde net ‘n beter en gesoute skeidsregter word. Alhoewel daar wel diegene is wat sal ontken dat hulle foute maak, is ek is nie so nie. Dis belangrik om aan jou foute te werk om dit sodoende te kan uitskakel.”
Volgens Kleingeld het heelwat van Limpopo se ouer en ervare skeidsregters hul fluite opgehang. Hy sê dit hang van die jonger generasie af om betrokke te raak as skeidsregters en dat leerders van so jonk as 16-jaar al betrokke kan raak.
“Limpopo se huidige skeidsregters se kwaliteit is baie goed en hoef beslis nie vlak gekyk te word nie. Dis belangrik om jonger skeidsregters te betrek waar hulle die nodige ervaring kan leer. Ek was gelukkig om onder die wakened oog van die ervare Limpopo Blou Bulle skeidsregter, Attie Buitendag, my as skeidsregter te bekwaam.”
Hy sê dat skeidsregters nie moet mik om die kollig in ‘n wedstryd te steel nie. Volgens hom gaan dit oor die spel wat gespeel word en niks anders nie.